Vesterbro får sit helt eget særkende i form af en skyline med italienske aner, når Carlsberg Byen med sine høje bygninger står færdig i 2024. En skyline, der bliver det dragende bagtæppe og en markant visuel identitet for Vesterbro, der på den måde markerer over for resten af København og opland, at man her kan finde det gode liv.En skyline er nemlig ikke blot en samling høje bygninger (eller en enkelt høj bygning for den sags skyld) - en skyline er løftet om noget stort og spændende.”Den klassiske skyline markerer særlige steder i byen, og på den måde bliver en skyline et slags trademark for en storby eller et sted. Selv Tivoli har en skyline. En skyline fortæller om stedet, historien bag, og noget om stedets særegne karaktertræk,” siger arkitekt Thomas Scheel fra tegnestuen Vilhelm Lauritzen Arkitekter.Han står bag Bohrs Tårn, som udgør det første af de ni tårne, der med tiden vil udgøre Vesterbros kommende skyline.”En skyline siger: Her sker der noget! Her er der meget af noget! Vi får associationer til aktivitet og mange mennesker, og vi tænker automatisk: Der må være noget spændende der. Så det at bygge i højden sender en lang række signaler,” siger han.Af samme årsag er der et par uskrevne regler, når det kommer til skylines. Eller snarere minimumskrav, som det er værd at få på plads. En skyline skal nemlig "give mening", som Thomas Scheel beskriver det.”Der er en ongoing diskussion om tårne i København, som man jo godt kan forstå. For hvis man bare planter et tårn midt i byen, giver det ikke en skyline i sig selv. Og hvis den særlige bygning bare er et eller andet kontorhus, så kan det være svært at forstå, hvorfor der skal stå et højt tårn lige dér. Derfor er det gode ved tårnene i Carlsberg Byen at der er ni, at det bliver en "familie" af tårne, som skaber en sammenhængende skyline.”Det er i hvert fald påstanden fra arkitekt Thomas Scheel, der med baggrund i Entasis' masterplan for området kommer lidt mere ind på, hvad der gør en god skyline relevant. Den danske skyline kan nemlig ikke blot importeres fra London eller New York. Dertil er den danske hovedstad for særegen, fortæller arkitekten.”En skyline markerer, at det her er ”en storby”, som vi kender det fra London og New York. Og det er jo nemt nok at tage en skyline fra New York eller Houston og sige, den er flot. Men det ville jo ikke fungere for Carlsberg Byen, fordi det er så helt anderledes et sted,” siger han.Carlsberg Byens inspiration finder vi derfor i en skyline i Toscana i Norditalien, nærmere bestemt i middelalderbyen San Gimignano i bjergene, hvor det ikke er svært at forestille sig det gode liv – La Dolce Vita.Faktisk skal man blot kaste et blik på den italienske middelalderhandelsby (nedenfor, red.), for at se den klare reference for Carlsberg Byens tårne.”Det, der er med San Gimignano, er, at den er historisk – lige som Carlsberg-området. Den er 300-400 år gammel, så hvor New York er svær at bruge som reference, så er interessant at tage noget, som har en skala som Carlsberg Byen. Det er jo ikke en millionby, vi taler om her.” (San Gimignano har ca. 7100 indbyggere ifølge Wikipedia).Den italienske middelalderskyline kom sig, ifølge samme kilde, af en kappestrid mellem de velhavende indbyggere om at bygge det højeste tårn i byen. I sin storhedstid havde byen efter sigende 72 tårne, der i dag er blevet til 12, som dog selv for lægmands øje ser ud til at være fordelt ligeligt ud over hele byen. Det højeste tårn er 70 meter, et loft, der blev sat af bystyret, og som samtidig er højden på rådhuset i byen.”San Gimignano er interessant, fordi dens skyline er homogen i kraft af materialer og farver, selvom de ikke er helt ens. Der er variationer, men alligevel er tårnene ikke helt forskellige, og det er det samme, der skal ske i Carlsberg Byen. Vi får en slags tårnfamilie, så når du ser det på afstand, så er du ikke tvivl om, at det er Carlsberg Byen.”Der kommer ni tårne, hvor det højeste er 120 og det laveste er på 50 meter.En skyline skal egne sig til det sted, den befinder sig, men samtidig være pæn, når man beskuer den fra afstand. Det kræver en gennemtænkt æstetisk løsning.”Bygninger i højden har en påvirkning på stor afstand, så æstetikken har en stor betydning - frem for funktionerne. På tre kilometers afstand kan du være ligeglad med, hvad der er inde i en bygning, der måler du æstetikken,” siger han.Det skaber æstetiske krav til bygningen, da den nu skal tage sig godt ud for dem, der lever i nærheden, men også dem, der blot beskuer den på afstand.”Du skal faktisk lægge et kraftigere æstetisk lag ind over bygninger i højden, end for de lave bygninger. Man lægger noget skulpturelt ind over. Udfordringen er så, hvor meget man så skal skrue op og ned for den æstetik, når man laver mange høje bygninger sammen, så bygningerne ikke larmer for meget hver især. Og i Carlsberg Byen taler vi jo om hele ni tårne, der skal fungere sammen,” siger han og kommer med eksempel på en skyline, der efter hans mening larmer:”Londons skyline er næsten for meget – det hele står og skriger af hinanden. Tænk på det lidt som i et middagsselskab – hvis alle står og råber højt og forskelligt, så er det ikke et rart selskab. Man skal finde et fælles toneleje for at få en god fest. Så tårnene skal på samme måde ”tale” harmonisk sammen."I San Gimignano er det ikke svært at forestille sig gadelivet udspille sig mellem tårnene af sandsten, og faktisk er høje huse med til at skabe præmissen for en god byudvikling.”Fordelen ved de her skylines er jo faktisk, at der er en større kritisk masse. Der er enormt mange mennesker i de bygninger, så der er grundlag for at få et aktivt bymiljø. Man burde kunne få en cafe til at løbe rundt, især hvis man blander både erhverv, skoler og bolig som i Carlsberg Byen,” siger hanLæg dertil så, at man som et af de få steder i Danmark vil kunne få et vue ud over de københavnske tage fra den nye skyline.”Vi kan som mennesker godt lide den der fornemmelse af at være oppe og kigge ud. Der er en grund til at vi klatrer i bjerge og godt kan lide at komme ud til vandet og se horisonten. Man får det bedste af begge dele – bylivet og ”himmelfølelsen”. Den dualitet er egentlig ikke noget, man ellers har beskrevet som en kvalitet. At stå der og kunne beskue det hele i fuldstændig fred og ro. At ”klippe sig ud af byen”, selvom man er midt i den. Det skal man kunne lide, det er fascinerende,” siger han og betoner:”Der bliver jo bygget masser af boliger på 4-5 etager, men det her er noget andet. Følelsen af at være oppe i himlen skulle gerne være særligt tiltrækkende.”Produceret af Børsens kommercielle afdeling 08.01.18 i samarbejde med Carlsberg Byen